**Αθήνα**: 22.11.2018

**ΑΝΑΚΟΙΝΩΣΗ**

Όλοι και όλες αύριο 23 Νοεμβρίου στο υπ. Οικονομικών!

Τις τελευταίες ημέρες μεγαλώνει η αγωνία των ατόμων με αναπηρία και χρόνιες παθήσεις σχετικά με το τι θα γίνει με το κοινωνικό μέρισμα φέτος, μετά και το περσινό "μπάχαλο". Πολλοί πολίτες επικοινωνούν με την ΕΣΑμεΑ ρωτώντας το τι μέλλει γενέσθαι και μεταφέρουν και τις διάφορες φήμες που κυκλοφορούν.

Η ΕΣΑμεΑ καλεί όλα τα άτομα με αναπηρία και χρόνιες παθήσεις να συγκεντρωθούν στο υπουργείο Οικονομικών αύριο Παρασκευή 23 Νοεμβρίου και ώρα 11.30 π.μ. Η προγραμματισμένη κινητοποίηση αφορά όχι μόνο πολλά και σοβαρά θέματα, όπως το κοινωνικό μέρισμα, που ταλαιπωρούν τα άτομα με αναπηρία, χρόνιες παθήσεις και τις οικογένειές τους, αλλά και το γεγονός της μη τήρησης των δεσμεύσεων του υπουργού Οικονομικών Ευ. Τσακαλώτου.

Κατά τη συνάντηση που είχαν στις 17 Ιουλίου 2018 η ΕΣΑμεΑ με τον κ. Τσακαλώτο, όπου είχαν κατατεθεί και συζητηθεί τα σοβαρότερα ζητήματα αρμοδιότητας του υπουργείου Οικονομικών του αναπηρικού κινήματος, ο υπουργός είχε αποδεχθεί το δίκαιο των περισσοτέρων αιτημάτων και είχε ΔΕΣΜΕΥΤΕΙ ότι θα αντιμετωπίζονταν στο πλαίσιο γενικότερης ρύθμισης, η οποία θα ανακοινωνόταν τον Σεπτέμβριο, μετά από ειδική μελέτη όλων αυτών των αιτημάτων από τις υπηρεσίες του υπουργείου Οικονομικών.

4 μήνες μετά και ακόμη δεν έχει υπάρξει ούτε καν ενημέρωση του υπουργείου σχετικά με τις ενέργειες που θα έπρεπε να είχαν ακολουθηθεί προς επίλυση των σοβαρών θεμάτων που ταλαιπωρούν εκατοντάδες χιλιάδες άτομα με αναπηρία, χρόνιες παθήσεις και τις οικογένειές τους σε όλη τη χώρα.

Την προηγούμενη εβδομάδα η ΕΣΑμεΑ είχε κάνει μία τελευταία κρούση στον υπουργό, ενημερώνοντας ότι θα προχωρήσει σε διαμαρτυρία εάν συνεχιστεί η "σιγή ασυρμάτου" από πλευράς του υπουργείου, όπως και τελικώς αποφασίστηκε.

Υπενθυμίζονται μερικά από τα αιτήματα ([συνολικά στην επιστολή](https://www.esamea.gr/our-actions/ypoik/3872-katathesi-forologikon-thematon-aitimaton-poy-apasxoloyn-ta-atoma-me-anapiria-kai-xronies-pathiseis-kai-tis-oikogeneies-toys)):

- Εξαίρεση των αναπηρικών επιδομάτων από τον συνυπολογισμό σε εισοδηματικά κριτήρια (αφορά στο μέρισμα, στο επίδομα στέγασης, στο ΚΟΤ κλπ.),

- Μη μείωση του αφορολόγητου για τα άτομα με αναπηρία

- Απαλλαγή των ατόμων με αναπηρία από την ειδική εισφορά αλληλεγγύης, από τα τεκμήρια του εισοδήματος και από τον ΕΝΦΙΑ

- Αύξηση του ακατάσχετου ποσού σε λογαριασμό μισθού ή σύνταξης ατόμων με αναπηρία

- Επαναφορά της ρύθμισης του άρθρου 18 του ν. 4172/2013, που προέβλεπε μείωση φόρου από ιατρικές δαπάνες, για τα άτομα με αναπηρία, με χρόνιες παθήσεις και τις οικογένειές τους κ.α.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).